CELEX: 32020D0980
Language: bg
Date: 2020-07-06 00:00:00
Title: Решение за изпълнение (ЕС) 2020/980 на Комисията от 6 юли 2020 година за разрешаване на Германия да приложи дерогация от изискванията на приложения II и V към Директива (ЕС) 2016/1629 на Европейския парламент и на Съвета по отношение на пътническите плавателни съдове „Innogy“ и „Alsterwasser“ (нотифицирано под номер С(2020) 4435) (само текстът на немски език е автентичен)

9.7.2020   
               
               
                  BG
               
               
                  Официален вестник на Европейския съюз
               
               
                  L 220/1
               
            
         РЕШЕНИЕ ЗА ИЗПЪЛНЕНИЕ (ЕС) 2020/980 НА КОМИСИЯТА
         от 6 юли 2020 година
         за разрешаване на Германия да приложи дерогация от изискванията на приложения II и V към Директива (ЕС) 2016/1629 на Европейския парламент и на Съвета по отношение на пътническите плавателни съдове „Innogy“ и „Alsterwasser“
         
            
               (нотифицирано под номер С(2020) 4435)
            
         
         (само текстът на немски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (1), и по-специално член 25, параграф 1, буква б) от нея,
         след консултации с комитета, създаден съгласно член 7 от Директива 91/672/ЕИО на Съвета от 16 декември 1991 г. относно взаимното признаване на национални свидетелства за капитани на речни кораби за превоз на стоки и пътници по вътрешни водни пътища (2),
         като има предвид, че:
         
                     (1)
                  
                  
                     Германия уведоми Комисията за своето намерение да приложи дерогация от някои изисквания на приложения II и V към Директива (ЕС) 2016/1629 по отношение на пътническите плавателни съдове „Innogy“ и „Alsterwasser“.
                  
               
                     (2)
                  
                  
                     Предложената дерогация се отнася до използването на технология с горивни клетки с гориво метанол за пътническите плавателни съдове „Innogy“ и „Alsterwasser“.
                  
               
                     (3)
                  
                  
                     Горивните клетки са обещаваща технология в контекста на устойчивостта чрез чиста енергия и алтернативните горива за плавателни съдове.
                  
               
                     (4)
                  
                  
                     Понастоящем, благодарение на проучвания и пилотни проекти в процес на оценка, в морския транспорт съществуват различни конкретни разработки в областта на горивните клетки, които демонстрират голям потенциал за по-нататъшно широкомащабно прилагане (FCShip, Felicitas, METHAPU и MC-WAP).
                  
               
                     (5)
                  
                  
                     Предложената дерогация насърчава иновациите и използването на нови технологии за корабоплаването по вътрешните водни пътища чрез пилотното прилагане на технологията с горивни клетки в плавателните съдове, плаващи по вътрешните водни пътища.
                  
               
                     (6)
                  
                  
                     Такива изпитвания са част от процеса на внедряване на технологии и са единственият начин за преминаване към евентуална фаза на производство.
                  
               
                     (7)
                  
                  
                     Техническите спецификации за плавателните съдове по вътрешните водни пътища са предоставени в европейския стандарт за установяване на техническите изисквания за плавателни съдове по вътрешни водни пътища (стандарт ES-TRIN) (3), разработен от CESNI. Приложимият понастоящем стандарт ES-TRIN 2017/1 не съдържа правила за използването на метанол като гориво за плавателни съдове по вътрешните водни пътища.
                  
               
                     (8)
                  
                  
                     При липсата на регулаторни разпоредби за използването на метанол като гориво за плавателните съдове, плаващи по вътрешните водни пътища, е необходимо да се осигури подходящо ниво на безопасност за предложената употреба на метанол като гориво.
                  
               
                     (9)
                  
                  
                     Германските органи обясниха, че подходящо ниво на безопасност може да бъде постигнато чрез средствата, определени в приложението към настоящото решение.
                  
               
                     (10)
                  
                  
                     Тези средства са разработени, като са взети предвид настоящите разпоредби на глава 30 от ES-TRIN (Специални разпоредби, приложими за плавателни средства, оборудвани със системи за задвижване или спомагателни системи, работещи с горива с температура на възпламеняване, по-ниска или равна на 55 °C) и приложение 8 към ES-TRIN (Допълнителни разпоредби, приложими за плавателни средства, оборудвани със системи за задвижване или спомагателни системи, работещи с горива с температура на възпламеняване, по-ниска или равна на 55 °C).
                  
               
                     (11)
                  
                  
                     С оглед на предложената дерогация Комисията направи оценка на технологията с горивни клетки с гориво метанол по отношение на използването им в пътническите плавателни съдове и подходящото ниво на безопасност въз основа на техническата проверка, извършена от работната група за техническите изисквания на Европейския комитет за изготвяне на стандарти за вътрешното корабоплаване (CESNI). Резултатите от тази техническа проверка са изложени в проектопрепоръки № 3/2017 и № 4/2017 от 28 септември 2019 г. на CESNI.
                  
               
                     (12)
                  
                  
                     В оценката на риска, приложена към проектопрепоръките, се определят и оценяват възможните опасности, произтичащи от използването на метанол като гориво и експлоатацията на система с горивни елементи на борда на пътнически плавателен съд, като се имат предвид съществуващите предпазни мерки. Заключението от оценката на риска е, че експлоатацията, зареждането и поддръжката на системата могат да бъдат извършвани безопасно, като се имат предвид планираните мерки и процедури, определени в проектопрепоръките.
                  
               
                     (13)
                  
                  
                     Въз основа на резултатите от техническата проверка, извършена от работната група за техническите изисквания на CESNI, Комисията се увери, че е осигурено подходящо равнище на безопасност, при условие че са изпълнени условията, посочени в проектопрепоръките на работната група за техническите изисквания на CESNI. От съображения за яснота и правна сигурност тези условия следва да бъдат посочени в приложението към настоящото решение.
                  
               
                     (14)
                  
                  
                     Дерогацията се отнася за издаването на свидетелство за вътрешно корабоплаване на Съюза с цел изпитване, което включва нови технически спецификации, отклоняващи се от разпоредбите на приложение 8 към стандарт ES-TRIN 2017/1, и което се предоставя за ограничен период от време до 1 октомври 2022 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Германия може да се възползва от дерогация от техническите изисквания, установени в приложение 8 към стандарт ES-TRIN 2017/1, в съответствие с условията, определени в приложението (4) към настоящото решение, за следните пътнически плавателни съдове:
            
                        —
                     
                     
                        „Innogy“ — с уникален европейски идентификационен номер на плавателния съд 04804940,
                     
                  
                        —
                     
                     
                        „Alsterwasser“ — с уникален европейски идентификационен номер на плавателния съд 04807190.
                     
                  
         
            Член 2
            Настоящото решение се прилага до 1 октомври 2022 г.
         
         
            Член 3
            Адресат на настоящото решение е Федерална република Германия.
         
         
            Съставено в Брюксел на 6 юли 2020 година.
            
               
                  За Комисията
               
               Adina VĂLEAN
               
                  Член на Комисията
               
            
         
         
            (1)  ОВ L 252, 16.9.2016 г., стр. 118.
         
            (2)  ОВ L 373, 31.12.1991 г., стр. 29.
         
            (3)  Европейски стандарт за установяване на техническите изисквания за плавателни съдове по вътрешни водни пътища http://cesni.eu/en/documents/es-trin-2017/
         
            (4)  Автентичният текст на решението, включително на приложенията към него, може да бъде намерен на адрес: https://ec.europa.eu/transport/modes/inland/vessels_bg